Valitsus kiitis heaks alkoholi-, tubaka- ja kütuseaktsiisi seaduse muutmise seaduse eelnõu, mis sätestab alkoholi maksumärkide kasutuselevõtu, alkoholi aktsiisitõusu edasilükkumise ning sigarettide aktsiisi kiirendatud tõusu    Salaalkoholi turu piiramiseks võetakse kasutusele alkoholi maksumärgid, mis võimaldavad nii tarbijal kui ka kontrollijal legaalset alkoholi kergesti ära  tunda. Maksumärgistamisele kuulub alkohol, mille etanoolisisaldus on üle 22 mahuprotsendi ja mis on villitud müügipakendisse mahuga alates 0,2 liitrit    Alla 22-protsendilise etanoolisisaldusega alkohol ei ole üldjuhul aktsiisipettuste objektiks. Kaubanduslikul eesmärgil müüdav alkohol peab olema maksumärgistatud, maksumärgistamata kange alkoholi turustamine keelatakse.    Alkoholi maksumärke hakkab ettevõtjatele väljastama Maksu- ja Tolliamet. Alkoholi maksumärk on planeeritud  universaalsena, et hoida nii aktsiisi administreerimise kui ka ettevõtja kulutused võimalikult väiksena. Samas saab iga maksumärk unikaalse numbri, mille alusel saab märgistatud alkoholi päritolu tuvastada. Alkoholi maksumärgistamist planeeritakse eelnõu kohaselt 1. juulist 2006.    Alates seadusemuudatuse jõustumisest lubatakse maksumärgistamata kuid juba turule toodud viina realiseerida üheksa kuu jooksul, muule kangele alkoholile kehtestatakse sarnaseks üleminekuperioodiks kaks aastat.Kuna viin on kiireima  käibega kange alkohol, ei ole maksumärgistamata viina kiirem turustamine probleemiks.    Alkoholiaktsiisi tõus lükkub edasi 2006. aasta 1. juulisse. Muudetakse õlle, kääritatud joogi ja veini (kuni 6-protsendilise alkoholisisaldusega), vahetoote ja muu alkoholi (kange alkohol) aktsiisimäärasid. Kehtivas seaduses on sätestatud nimetatud alkoholi 5-protsendiline aktsiisitõus 2006. aasta 1. jaanuarist ja 2007. aasta 1. jaanuarist, need aktsiisitõusud asendatakse 10-protsendilise aktsiisitõusuga  2006. aasta 1. juulist.    Alkoholi aktsiisitõus lükatakse edasi eesmärgiga vältida inflatsiooni kiirenemist 2006. aasta esimesel poolaastal, mis võib seada ohtu euro kasutuselevõtu. 10-protsendiline aktsiisitõus lisab näiteks 40-protsendilise etanoolisisaldusega pooleliitrisele viinale aktsiisi koos käibemaksuga 3 krooni ja 78 senti (pooleliitrise viina aktsiis on pärast 10-protsendilist tõusu järel 33 krooni ja 60 senti).    Eelnõu näeb ette sigarettide aktsiisimäära tõstmise aasta võrra  kiiremini kui kehtivas seaduses sätestatud. 2006. aastal tõuseb sigarettide aktsiisimäär 2007. aasta tasemele ja 2007. aastal 2008. aasta tasemele. Sigarettide aktsiisimäära kiirendatud tõstmine võib aidata kaasa sigarettide tarbimise vähenemisele, mis toob kaasa sigarettide suitsetamisega kaasnevate negatiivsete mõjude vähenemise ja rahalise kokkuhoiu. Aktsiisi tõstmise tulemusena kallineb näiteks 18-kroonine sigaretipakk pärast 2006. aasta juuli uut aktsiisitõusu koos käibemaksuga 2,22 krooni ehk 12,3%.    Rahandusministeerium